ГЕНЕРАЛ ТАНКАЕВАСДЕ.

Абула эбелалъ вас гьавурав г1оларилан,

Гьесул г1адан лъугьине къуватги кьезе кколин,

Къадруги, къох1ехьейги, къиматги , ях1-намусги,

Умумуз ирсалъе кьун вахъунин бах1арчийин.

Абула г1одосанго лъалин лъугьунев инсан,

Вижараб ракь х1алай ккун х1ал кьолин Бет1ергьанас,

Т1адег1анаб ц1аразул ц1вабзазде нух батизе,

Тари гьеч1еб къуватгун къеркьей бук1ине кколин.

Дол г1асрабазул ч1ух1и , ц1адулъ бух1ич1еб иях1,

Хочбарица нахъ тараб бах1арчилъиялъул лъалк1,

Ах1ул гох1ил шагьидал, Шамилил хонжрол т1агъди,

Т1екълъиялде рагъ барал лебалал мюридзаби.

Умумузул ирсалъулъ тарич1ев гьидерил вас,

Тарихалда нур барал бергьенлъаби росарав,

Ц1аруе къимат кьурав, чиназ цеве вачарав,

Жиндир гьунарал рицун чанго т1ехь къват1иб арав,

Кьварарарав командирлъун гьужумал нахъе ч1варав,

"Баг1араб Байрахъ орден" лъабц1ул каранда барав,

Генерал-полковниклъун погонал гъажалда ран,

Ват1аналъе рух1 кьезе рагъул ц1адав к1анц1арав.

Меседил шапакъатаз керен къалъизабурав,

Къадру бугел чиналги ц1аруе мук1урлъарав,

К1удияв Жуковасцин жиндие къимат кьурав,

Г1акълу, бажари бихьун борхалъуде вахарав.

Танкаев, дур 100 сон к1одо гьабун ракьцояз,

Рокьулелщинал руго данделъиялде ах1ун,

Дунялалда раг1арав гьидерил къвак1арав вас,

Къимат т1ок1аб гьабизе мустах1икъав муг1рул ц1ум.

Мах1ачхъалаялъул къват1 дур ц1аралъ берцинлъараб,

Ц1а г1адав васасдаса Дагъистан ч1ух1изелъун,

Азарханаялдеги рач1а Танкаевасул,

Хвел гьеч1еб ц1ар нахъе тун, халкъалъе ч1аго вугев.

Ч1ух1ун к1одо гьабила тахшагьаралда лъураб,

Тушман г1одизавурав, дуе лъураб памятник,

Танкаев Мух1амадин меседил хат1алъ хъвараб,

Хут1ила наслабазе дарслъун босе бук1ине.

Х. Таймасханова.